'Ons besef nou éérs die vloedskade' | News24
'Ons besef nou éérs die vloedskade'
=Een van die gedeeltelik verstopte stormwaterpype onderdeur die treinspoor langs Hollandstraat op Despatch. Foto: heilie combrinck
Die stormreën wat Despatch twee weke gelede getref het, het veral huiseienaars in Hollandstraat erg laat deurloop onder waterskade.
Maar, dan is daar ook die verhale van diere wat hul mense-ouers vroegtydig teen die "groot water" gewaarsku het.
In een geval is die eienaar deur haar hond wat aanhoudend begin blaf het, gewek, en in 'n ander geval is 'n vrou weer deur haar kat wakker gemaak.
Hoewel niemand nog kan verstaan hoe die stormwater só vinnig en só hoog kon opstoot nie, het talle die vermoede uitgespreek dat die stormwaterdreine verstop kon wees. Die storie doen die ronde dat munisipale werkers dié dreine vinnig kom skoonmaak het ná die reën.
Cathy Potgieter het vertel hoe sy en haar twee seuns, Marcél en Curwin, hul buurvrou Magda Bosman, angstig uit haar huis hoor roep het sy kan nie haar huis se deure oopmaak nie.
"Hulle het dadelik oor die sesvoet grensmuur gespring en die voordeur oopgeskop toe hulle dit nie kon oopkry nie.
"Sy was so geskok dat sy skaars op haar bene kon staan en moes ondersteun word om tot by ons te kom. Woorde kan nie beskryf wat ons deurgemaak het nie. Dit was angswekkend.
"Jy kan maar net 'n slag diep asemhaal en dan begin jy maar net weer droog- en skoonmaak. Die skoonmaak sluit in vloere en matte was," het Potgieter gesê, en bygevoeg sy het haar kat op die toonbank van die kombuis in haar woonstel gekry met die water wat toe reeds sterk deur die woonstel gevloei het.
Sue Landman van Ritas Versorgingsoord het gister gesê die erf was gou-gou tot heuphoogte onder water. Voertuie binne die erf wat tot by die stuurwiel in die water was, moes uitgesleep word aangesien die alarms afgegaan het.
Skootrekenaars, selfone en baie artikels van sentimentele waarde, soos boeke, fotoalbums, klere en baie meubelstukke het in die slag gebly.
Een inwoner het selfs buitebande van sy viertrekvoertuig in die erf van die inwoner wat aan die agterkant van sy huis grens, gekry